Teisipäeval toimus Mustamäel üle pika aja halduskogu keskkonnakomisjoni koosolek. Kohal oli viieliikmelisest komisjonist kohal esinduslik neli liiget. Lisaks minule endale komisjoni esimees Rodion Denissov, Aavo Vään ning Mustamäe linnaosa valitsuse linnamajanduse osakonna juhataja Enn Allikmäe.    Minu küsimus Nõmme-Mustamäe maastikukaitseala kaitsekorralduskava 2007-2011 (keskkonnaministri poolt kinnitatud) hetkeolukorra ja rakendamise kohta sai täpselt sellise vastuse nagu oodata oskasin. Kaitsealal ei ole Allikmäe sõnul peale kaitsekava koostamist suuremat midagi edasi liikunud.    Küll aga teatas Tallinna Keskkonnaamet täpselt kuu aega tagasi, et on valminud teemaplaneeringu "Nõmme-Mustamäe maastikukaitseala puhkevõimaluste planeerimine" keskkonnamõju strateegilise hindamise programm mille eesmärgiks on Nõmme-Mustamäe maastikukaitseala ja selle lähiümbruse puhkevõimaluste väljaarendamine, arvestades looduskaitselisi tingimusi ning võttes aluseks Nõmme-Mustamäe maastikukaitseala kaitse-eeskirja ja kaitsekorralduskava. KSH ise peaks selle kohaselt avalikuks aruteluks jõudma käesoleva aasta septembriks.    Palju juttu, vähe tulemusi, igal juhul. Tuleb edasi torkida ja ministeeriumist küsida, et mis värk on.    Kui juba ministeeriumist midagi küsida, siis ka seda, et miks riigile kuuluv Sütiste metsa ala on jäänud Mustamäe linnaosa valitsuse hooldada ning riik taaskord enda varaga heaperemehelikult ei käitu. Praegu koristab linnaosa  seda ala umbes kümnel korral aastas ning hooldab jooksvalt ka seal asuvaid terviseradu.    Kaitsealalt eelarve poole liikudes.    Detailidesse selles osas seekord ei süvenenud. Küll aga saime kinnitust asjaolule, et kui aasta alguses oli Mustamäe heakorraeelarve jäänud samaks mis 2008. aastal ehk 2,6 miljoni krooni peale siis tänaseks on seda kärbitud juba 2,2 miljonini.    Tänase seisuga tähendab see näiteks seda, et sügisel võivad Mustamäel seekord lehed  koristamata jääda. Sügisene lehekoristus maksab Mustamäe linnaosas kuskil 350 000 krooni ümber. Vastasime Allikmäe murele seekord vaid teadmisega, et tegemist on KO valimise aastaga ning koristamata ei jää sellel sügisel ilmselt ükski nurgatagune.    Reaalselt vajaks Mustamäe ilmselt aga vähemalt kaks korda suuremat heakorraeelarvet ning selle valdkonna aastaid kestnud räige alarahastamine peaks mistahes pealinnale tõsiselt muret ja häbi tekitama.    Rodion Denissovi algatusel  rääkisime veel sellest, et Ehitajate tee vana lõik Tammsaare tee ja Ehitajate tee ristmikul vajab korrastamist. Mullahunnikud ei kaunista linnaosa ja on ohtlikud laste jaoks. Hetkel kasutab seda ala, kokkuleppel omanikuga, Mustamäe Haljastus. Mullahunnikud ei püsivat seal alaliselt vaid neid ladustatakse, töödeldakse ning viiakse sealt kasutusse edasi.    Veidi vähem põhjalikumalt käisid läbi sellised teemad nagu ajalooliste asumite määramine, töötute rakendamine haljastustöödel, parkimine ja Parditiigi  ümbruses asuvate majade vahepeal esinenud mured.    Enne komisjoni küsisin siin veebipäevikus, et millised on need teemad millega teie arvates tegelema peaks. Kirjutati mulle tookord vanapaberi kogumisest, parkimisest, majadevaheliste teede kohati hirmutavast seisukorrast ning puuetega inimeste liikumisvõimalustest Mustamäel.    Parkimise võtsime ka seekord jutuks ning komisjon  otsustas taaskord pöörduda linnaosa valitsuse poole, et see koos linnavalitsusega lõpuks alustaks parkimisprobleemide terviklahenduste väljatöötamisega. Samuti pidavat linnavalitsuses olevat arendamisel vajalikud meetmed, et ühistud saaksid tagada enda korrastatud ja rahastatud parkimiskohtadel ikka enda maja elanike autode parkimise selle asemel, et naabermaja elanikud kohad kiirelt enda neljarattalistega täidavad nagu vahel ikka ette tuleb. Midagi detailset selle osas veel ei kuulnud.    Ükski saadetud mõtetest ei lähe kaotsi ja arutame neid kõiki kindlasti juba lähiajal. Kui kellelgi on veel üldiseid või isegi väga konkreetseid teemaarendusi või murekohti siis on need endiselt vägagi oodatud.